እቶም ብሰንበትን ሰኑይን ዝወጹ ቀዳሞት ገና ኣብ ሆስፒታል`ዮም ተዓቚቦም ዘለዉ፡ ኣካላውን ኣእምሮኣውን ጥዕንኦም ግን ኣብ ጽቡቕ ኩነንታት ኣሎ። እቶም ድሒሮም ዝወጹ ኣርባዕተ ኣወዳትን ወዲ 25 ዓመት ኣሰልጣኒኦምን`ውን ኣብቲ ሆስፒታል ተሓዊሶሞም ኣለዉ። ንዝቕጽል ሸውዓተ መዓልታት ድማ ኣብ ሆስፒታል ክትትል እናተገብረሎም ክጸንሑ`ዮም። ተወሺቦም ክጸንሑ ስለዘለዎም ግን ወለዶም ብማዕዶ ብመሳኹቲ ጥራይ ክርእይዎም ተፈቒድሎም ኣሎ። ኣብቲ በዓቲ ዝተበከለ ማይ ምስታይን ምግላጽ ንቕልቀል ኣዕዋፍን መንካዕን ንሓደገኛ ረኽሲ ከቃልዕ ከምዝኻል ፈላጣት ይመኽሩ። ኣብቲ በዓቲ ኣብ ዝጸንሕሉ እዋን፡ እቶም ኣወዳት ክብደት ቀኒሶም መግቢ ንምብላዕ ድማ ሃሪፎም። ኣዒንቶም ካብ ብርሃን ጸሓይ ርሒቐን ስለዝጸንሓ ድማ ክሳብ ዝለማመዳ ንገለ መዓልታት ናይ ጸሓይ መከላኸሊ መረጼን ከድልዮም`ዩ። ካብ ምሉእ ዓለም ድማ ናይ ክንክን ልግስታት ተለጊስሎም ኣሎ። ፊፋ ነቶም 12 ኣወዳት ነቲ ጽባሕ ሰንበት ኣብ ከተማ ሞስኮ ዝካየድ ናይ ዋንጫ ዓለም ናይ ፍጻመ ጸወታ ክዕዘቡ መእተዊ ቲኬት ለጊስሎም ኣሎ። እንተኾነ ግን ኣዝዮም ደኺሞም ስለዘለዉ ክጓዓዙ ኣይክኽእሉን`ዮም። ጋንታ በነፊካ ናይ ፖርቱጋል ድማ ኩሉ ወጻኢታቶም ሸፊና ንሓደ ሰሙን ኣብ ክለብ`ታ ጋንታ ክጸንሑ ዓዲማቶም ኣላ። ሓያሎ ካብ`ቶም ኣወዳት ዝድግፍዋ ማንቸስተር ዩናይትድ ድማ ሃንቲ ጸውታ ናይ`ታ ጋንታ ክዕዘቡ ዓዲማቶም። ሓደ ካብ`ቶም ኣወዳት ኣብቲ በዓቲ ማልያ ናይ ሃገራዊት ጋንታ እንግሊዝ ለቢሱ ዝተሳእሎ ስእሊ ምስተራእየ፡ እቶም ንጸወታ ፍርቂ ፍጻመ ናይ ዋንጫ ዓለም ምስ ክሮኤሻ ክገጥሙ ዝዳለዉ ዘለዉ ተጻወትቲ ጋንታ እንግሊዝ ናቶም መጻወቲ ዕጥቂታት ናብ`ቶም ኣውዳት ክሰዱ`ዮም። ከመይ`ሎም`ዮም`ከ ድሒኖም?
